Den varetægtsfængslede mand, der i går var offer for et overfald i arresten i Aalborg, er blevet behandlet med 26 sting i ansigtet.

Et slagsmål om en fjernbetjening i arresten i Aalborg søndag endte med, at en varetægtsfængslet mand blev overfaldet og snittet i ansigtet og hovedbunden med en hjemmelavet kniv. Kniven var lavet ud af en tandbørste og et barberblad. Manden, der blev overfaldet, er nu blevet behandlet med 26 sting i ansigtet og på hovedet, og han er tilbage i arresten i Aalborg. Den formodede overfaldsmand, der nu er sigtet for grov vold, er ikke tidligere dømt for vold. Men han sidder i forvejen til afsoning for en tidligere dom i et år endnu. Derfor har politiet valgt ikke at fremstille ham i grundlovsforhør i dag. Politiet efterforsker nu sagen, og gerningsmandens tøj er sendt til tekniske undersøgelser. Men ifølge Vicepolitikommissær Bjarne Mæng, der er leder af voldssektionen, er der ingen tvivl om, hvem gerningsmanden er.